雙松堂
作者：李處權
朝代：宋

paragraphs: 對植是何年，巖巖挺寥廓。
風雷已屢起，霜雪終不著。
先生立其中，偃蹇相參錯。
高標與秀氣，鼎足冠伊洛。
想此堂成初，來賀紛燕雀。
醉哦淵明句，衆鳥欣有託。
偉哉拔俗姿，聞見窮浩博。
鐘鼎列珍玩，圗史諧至樂。
小人辱忘年，高義見嘯諾。
詎敢窺藩籬，庶遂飫糟粕。
南池俯空曠，倒影如衡霍。
乘月抱琴過，坐石幽弄作。